- لكن سؤال بقى.. ليه العالم بيتعامل بالدولار؟يعني الصين ليه مبتبعش بعملتها، واليابان مبتبعش بعملتها؟- ايضا ليه السلع اللي مفيش في خط سيرها اي دولار في الطريق من اصلها لحد المستهلكليه بتغلى مع رخص الجنيه؟
حاطط سؤالين في سؤال واحد عشان ما تدفعش تمن سؤالين :D  كما قلت: أن مصدر تحول مجرد "قطعة من الورق" إلى "ثروة ذات قيمة" هي "الثقة"  بس لما نبص عالميًا هنلاقي المواطن الصيني بيقولك : طب أنت يا عم واثق في البنك المركزي بتاعك وقدرته على تسيير السلع والخدمات،أنا مالي؟ وأنت لو بتتاجر مع الصين مثلًا ، فأنت مش بتشتري منهم قد اللي بتديهولهم بالظبط ، وبالتالي أنت لازم هتبقى مديون لهم ، وهما مش عايزين جنيهات لأن روسيا مش بتاخدها ، طب نعمل ايه في المصيبة السودا دي؟  تفتقت أذهان الماسونية العالمية وخيوط المؤامرة الدولية ومجلس قيادة العالم عن فكرة "العملات الدولية" ودي عبارة عن عملات تنزل بيها أي بلد يقولوا لك : اهلًا وسهلًا ومرحبًا يا حبيبي ، هات وخد. وهي كالتالي : الدولار - اليورو - الجنيه الاسترليني - الين الياباني - واليوان الصيني العملات دي ليه؟  عشان الدول دي هي أساطين التجارة العالمية ، واللي بضايعهم بتروح من أقصى الشرق لأقصى الغرب وبالتالي لازم في كل بلد تحتاج واحدة من العملات دي إن لم يكن كلها.  ليه الدولار معلّم على كل دول بقى ومديهم بالقفيان والشلاليط؟  دعنا نتوسع قليلًا ونشرح : ليه احنا بنستخدم النقود؟  لو بصيت هتلاقي أن الفلوس ليها وظيفتين كل الناس بتستخدمها فيها : 1- مقياس للقيمة ، يعني بنقول كيلو الطماطم قيمته 7 جنيه ، وكيلو الخيارقيمته 4 جنيه ، الجنيه = مقياس لقيمة أي سلعة ومتسلط عليها.  2- مخزن أو مستودع للقيمة : ودي الفلوس اللي في جيبك وفي البنك وتحت البلاطة بتاعت بيتكم ، عبارة عن أصل سائل جميل وحلو كده ، تعرف تحوله في أي وقت لأي حاجة ، فأنت لما تحوّش عشان تشتري آيفون 7 اللي هيبقى بـ15 ألف ، تبقى بتخزّن "قيمة" على هيئة فلوس ، لغاية ما تعادل قيمة الأيفون فتقوم مجمدها فيه.  طيب ، العالم كل تعاملاته سائلة؟ ، يعني كاش رايح وكاش جاي؟  الإجابة : لأ ، الناس بتشتري لما تحتاج ، بس بتحتفظ بفلوس عشان لما تحتاج تشتري تاني ، وهكذا. ، اللي هو "الاحتياطي النقدي" اللي بيقعدوا يتكلموا عليه دا. (خلي دي على جنب شوية) الدولار عملة تستخدم في السلع الأساسية كلها ، زي القمح والبترول والرز والكلام دا ، وفقًا لاتفاقات دولية وهكذا ، ليه؟  لأسباب كتيرة ، أهمها هي إن الاقتصاد الأمريكي اقتصاد متوحش ، متوحش جدًا ، الأسرع نموًا في العالم ، والأقل تأثرًا بالأزمات ، والأكثر مرونة وديناميكية ، يعني حتى لو حصل فيه أزمة ، فهو بيبقى أسرع المتعافين لأن الاقتصاد كفؤ جدًا.  فالدولار كعملة بتقيم الناتج الاقتصادي دا ، هتبقى أكثر استقرارًا من غيرها.  لكن اليورو مثلًا :دخول دولة صغيرة خالص زي اليونان في أزمة مالية نزل قيمته في الحضيض.  الين واليوان نفس الكلام بيتأرجحوا ، والاسترليني أنت شفت أزماته بعد ما خرجت بريطانيا من الاتحاد ، فكلها عملات كحيانة قصاد العملة الشبح اللي اسمها الدولار دا أدى لأن الناس تحتفظ بالقيمة في "الدولارات" أكتر من العملات الدولية التانية ، وتشتري في تجارتها بالدولار لأنه أكثر استقرارًا وبالتالي أقدر على الرد العادل لقيمة السلع والخدمات حتى لو اقتصاد بلدك بيقع.  اللفة دي أدت أن أكبر اقتصاديات العالم بقت مخزنة ثرواتها في دولارات ، وبالتالي ، يوم ما أمريكا تفكّر تقع ، كل العالم بلا استثناء هيدعمها ، عشان "ثرواته" اللي محتفظ بيها على هيئة "دولارات" لا تفقد قيمتها.  وعشان كده "الصين" (اللي عندها 3.2 تريليون احتياطي نقدي)مش من مصلحتها أن "الدولار" ينزل ، ولا أوروبا ولا بريطانيا ولا السعودية ،ولا مصر حتى! ــــــ باقي الإجابة: https://ask.fm/Alghazimh/answers/139059404613